**Dimensiunea transcendentală a optimismului lui Noica.**

Mircea Lăzărescu – Timișoara

Noiembrie 2021

Scurta lucrare **Rugaţi-vă pentru fratele Alexandru** e importantă pentru conturarea omului de cultură Noica; care, vrând nevrând, se înscrie în marele curent al gânditorilor de la mijlocul sec. XX, marcat major în Europa de existenţialism. Temele din acest text sunt definitorii pentru poziţionarea sa existenţială, regăsindu-se şi în autoportretul ce şi-l face în **Şase maladii ale spiritului** (Cap.Ahoretită); prin cultivarea poziţiei de „secretar”, plasarea într-o marginalitate smerită, preocuparea faţă de tema „restului„ etc. Dar şi prin reflexia asupra condiţiei în care a ajuns în această vreme umanitatea, odată cu omul occidental fascinat de exactitate – în dauna adevărului, absorbit de dezlănțuirea posibilelor asupra realului, pus în faţa comunicării cu fiinţele raţionale din cosmos.

Cultivând de a lungul vieţii şi eseul filosofic, Noica se arată şi acuma interesat de filosofia culturii, centrată pe destinul Europei creştine. Preocupare ce lipseşte la existenţialişti din epoca sa, fascinaţi de angoasă, angajare, autenticitate, autodeterminare individuală liberă etc. Dacă l-am plasa pe Noica alături de colegii săi de generaţie români ce au avut un cuvânt de spus la finalul culturii europene, ar reieşi poate o perspectivă mai colorată a gânditorilor sfârşitului de secol. Căci alături de optimistul Noica l-am întâlni pe Cioran, cel zdrobit de plictis, pe Ionesco prestidigitând absurdul, pe Eliade încercând o revigorare antropologico filosofică cu sprijinul istoriei religiilor etc....şi nu doar „..isme” precum: marxism, existenţialism, structuralism, personalism ş.a.m.d. Poate, **Rugaţi-vă pentru fratele Alexandru** ar merita privită şi din această perspectivă, a unui Noica înțeles ca expresiv pe axa *Weltanschaung*-ului vremii sale; şi nu doar ca tehnician într-ale filosofiei în sens strict. Dar totuşi...

Revenind la mica noastră carte de faţă, s-ar putea formula că: a te ruga pentru aparentul învingător e un gest care nu are în el nimic sfidător; de vreme ce, chiar în text invitaţia e făcută de la început de însăşi unul dintre aceştia. Apoi, ideea – ce s-ar putea deriva în context - ca eventual să te rogi chiar şi pentru torţionari, are un sens adânc în perspectiva ”sensibilităţii christice” de care autorul pare a fi marcat, prin trimiterile pe care le face de la primele până la ultimele sale eseuri filosofice (de la **Mathesis**...la **De dignitate**...). Şi ea ar putea fi corelată cu două formulări ale lui Augustin care l-au urmărit pe Noica de a lungul întregii sale vieţi, fiind amintite şi în cartea de faţă: „ Iubeşte...şi fă ce vrei..!” şi „E în noi ceva mai adânc decât noi înşine”. Particular la Noica e şi faptul că „poziţionările sale existenţiale” sunt plasate mereu într-un orizont de comentariu al filosofiei culturii, care încearcă să dea socoteală împreună, de istoria filosofiei tradiţionale şi de momentul cultural al omenirii actuale. Perspectivă pe care existenţialişti au exclus-o din comentariile lor. Dar care pentru Noica, interesat de această împletire începută la Conciliul de la Niceea, este esenţială.

Aparte poate fi considerat şi faptul că filosoful va găsi o întemeiere speculativ ontologică chiar şi pentru optimismul său „aberant şi incomprehensibil” – cum îl eticheta Cioran. Desigur, Noica era temperamental un om liniștit, care cu opțiunea sa de a se promova ca un secretar care îi face pe alţii să se valorizeze, se reţinea de la angajări exterioare explicite. Dar în opera sa filosofică el va detecta un filon aparte – pe care-l semnalează explicit doar tangențial – în tradiţia neoplatonică a „Unului de dincolo de fiinţă şi gândire”. Care, între Plotin şi Damascios a alimentat ideea de *Meden* – a unui ne-Unu – fertil, autogenerativ şi pulsatil în direcţia prea plinului fiinţial, ce se revarsă emanând.....Tradiţie pe care dogmatica vremii scolasticii şi-a însuşit-o, pe filiera PseudoDionisie – Albert cel Mare – Meister Eckhart... Filon filosofico dogmatic ce va sta în umbra raţionalităţii dintre Descartes şi Kant, pentru a răbufni în devenirea - de tip *aufhebung* – a lui Hegel... şi se va acumula apoi în fundalul teoretico matematic al elaborărilor privitoare la singularităţile cosmice, de tipul vidului cuantic şi a BigBang-ului.  
 Vremea filosofică a Europei din timpul marxismului, existenţialismului, personalismului,structuralismului, filosofiei limbajelor şi a epistemologiilor matematizate, se pare că au uitat complet acest teren. Probabil, era nevoie de o anumită detaşare, posibilă se pare doar într-o zonă mai marginală...care să se plaseze într-un topos al speculaţiunii, capabil să sesizeze ceea ce Alexandru Surdu numea ”instanţa subsistentă a supracategoriilor autologice”. Noica, aşezându-se pe un astfel de loc aparte de meditaţie speculativă, a comentat în ultimele pagini ale Ontologiei sale o instanţă ce se profilează „dincolo de (supracategoria) deveninţei” în direcţia unui „Unu cu o unică distribuţie indiviză”; realizând astfel o încadrare transcedentalo transcendentă pentru umilul său optimism existenţial, dezarmant şi „de neînţeles”.

În viaţa de zi cu zi, Constantin Noica era un optimist amabil şi glumeţ, care-l îndemna pe meteorologul din Păltiniş ca atunci când oboseşte la urcat muntele,...să se aventureze într-un efort şi mai mare....

Dar acest optimism nicasian, cristalizat la capătul modernităţii culturii europene – şi afirmat în situaţii prin care gânditorul a transgresat infernul mundan al închisorilor comuniste - se articulează cu abisurile sale speculative, plasate: „dincolo de Deveninţă...spre un Unu cu o unică distribuţie indiviză”.

În concluzie, citind o modestă carte a smeritului optimist Noica, merită săi parcurgem întreaga operă.